Բլեյք Ջեներ

Բլեյք Ալեքսանդր Ջեներ (անգլ.՝ Blake Alexander Jenner, օգոստոսի 27, 1992(1992-08-27), Մայամի, Ֆլորիդա), ամերիկացի դերասան, որն առավել հայտնի է «Glee» սերիալում խաղացած Ռայդեր Լինի դերով և «Բոլորն էլ մի քիչ ուզում են», «Տասնյոթ տարեկան» և «Ամերիկյան կենդանիներ» ֆիլմերով։


== Կենսագրություն ==


=== Վաղ տարիներ ===
Բլեյք Ջեները ծնվել է 1992 թվականի օգոստոսի 27-ին Ֆլորիդա նահանգի Մայամի քաղաքում՝ Ռիչարդ Վերնոն Ջեների (Richard Vernon Jenner) և Միթզի Սոթոյի (Mitzy Soto) ընտանիքում։ Դպրոցական տարիներին հետաքրքրվել է դերասանությամբ, իսկ աշխատանքի առաջին փորձը դարձել է տեղական կահույքի խանութի գովազդում նկարահանումները։


=== Կարիերա ===
2010 թվականին Ջեները տեղափոխվել է Լոս Անջելես կինոյում պրոֆեսիոնալ կարիերա սկսելու հնարավորություն ունենալու համար ։ Աշխատելով վաճառող և մատուցող՝ ազատ ժամանակ հաճախել է դերասանական արվեստի դասընթացների։ Այդ ընթացքում նկարահանվել է մի քանի կարճամետրաժ ֆիլմերում և առաջին անգամ հայտնվել հեռուստատեսությունում՝ «Մելիսա և Ջոուի» սիթքոմի էպիզոդում։
2012 թվականին մասնակցել է «The Glee Project» ստեղծագործական ռեալիթի-շոուի երկրորդ սեզունին և տարել հաղթանակ։ Որպես մրցանակ սկսնակ դերասանը դեր է ստացել  Fox հեռուստաալիքի «Glee» երաժշտական սերիալում։ Նրա Ռայդեր Լին կերպարը ցուցադրվել է չորրորդ սեզոնի հինգերորդ էպիզոդում, և հետագայում շոուում նկարահանվել է պարբերաբար։ Հինգերորդ սեզոնում Ջեները դարձել է հիմնական դերասանական կազմի անդամներից մեկը, սակայն ավելի ուշ շոուի կոնցեպցիայի փոփոխությունների պատճառով մի քանի հերոսների սյուժետային գծեր սերիալից կրճատվել են, և վեցերորդ սեզոնում հրավիրվել է միայն մեկ էպիզոդում։ «Glee»-ում իր աշխատանքի համար որպես հեռուստատեսության լավագույն նոր դերասան արժանացել է «Teen Choice Awards» մրցանակին։
Մեծ էկրանի առաջնաելույթը Ջեների համար դարձել է  Ռիչարդ Լինկլեյթերի  առաջին կուրսի ուսանողի առաջին օրերի մասին պատմող 2016 թվականի «Բոլորն էլ մի քիչ ուզում են» կատակերգությունում խաղացած գլխավոր դերը։ Ժապավենը ստացել է գերազանցապես դրական արձագանքներ և անկախ կինոյի «Gotham Awards» մրցանակի «Լավագույն ֆիլմ» կատեգորիայի անվանակարգ։ Հաջորդ տարվա ընթացքում թողարկվել է քննադատների կողմից բարձր գնահատված «Տասնյոթ տարեկան» անցումային տարիքի դժվարությունների մասին կատակերգական դրաման, «Ներսում» թրիլլերը և «Սիդնի Հոլլ» դետեկտիվ ֆիլմը, որոնցում Ջեներին բաժին է ընկել երկրորդական պլանի նշանակալի դերեր։ Դիտարկվել է Հան Սոլոի դերի հավակնորդներից մեկը այդ հերոսին նվիրված «Աստղային պատերազմներ» շարքի ֆիլմում, բայց դերը զիջել է Օլդեն Էրենրայքին։ 2017 թվականի հոկտեմբերին Սան Դիեգոի միջազգային կինոփառատոնում, որտեղ ցուցադրվել է «Անչափահասը» ֆիլմը, որում հանդես է եկել որպես սցենարիստ, պրոդյուսեր և գլխավոր դերակատար, Ջեները ստացել է «Բարձրացող աստղ» մրցանակը։ Այս ժապավենը թողարկվել է 2018 թվականի հունիսին «Բիլի» անվամբ։ Նույն ամսին վարձույթով թողարկվել է «Ամերիկյան կենդանիներ» քրեական դրաման։ Դրանից շատ չանցած Ջեները ստացել է առաջին նշանակալի թատերական դերը. նա Փիթեր Դինքլեյջի հետ սկսելէ խաղալ Էդմոն Ռոստանի պիեսի հիման վրա բեմադրված «Սիրանո» ներկայացման գլխավոր հերոսի կերպարում։
2019 թվականին Նեթֆլիքս ծրագրով թողարկվել է «Ինչ/եթե» բազմասերիանանոց թրիլլերը, որի գլխավոր դերերում խաղացել են Բլեյք Ջեները, Ջեյն Լևը և Ռենե Զելվեգերը։ Հայտնի է դարձել նաև, որ նա կրկին կաշխատի Լինքլեյթերի հետ և կխաղա Սթիվեն Սոնհայիմի «Merrily We Roll Along» մյուզիքլի էկրանավորումում, որը ռեժիսորը մտադիր է նկարահանել 20 տարվա ընթացքում, որպեսզի իրատեսորեն պատկերացնի կերպարների տարիքային փոփոխությունները։


=== Անձնական կյանք ===
«Glee»-ի նկարահանումների ընթացքում Բլեյք Ջեները սիրավեպ է ունեցել գործընկեր Մելիսա Բենոիսթի հետ. 2013 թվականին ԶԼՄ-ները հայտնել են նրանց նշանադրության, իսկ 2015 թվականին՝ ամուսնության մասին (որոշ տվյալններով ամուսնությունը գրանցվել է նշանադրությունից անմիջապես հետո)։ Հետո դերասանը նկարահանվել է «Սուպերգրլ» սերիալի երկու էպիզոդներում, որտեղ Բենոիսթը խաղացել է գլխավոր դերում։ Նրանք միասին նկարահանվել են նաև Ջեների սցենարով նկարահանված «Բիլի» ֆիլմում։ 2016 թվականի դեկտեմբերին հայտնի է դարձել, որ զույգը «անհաշտ հակասությունների» պատճառով բաժանվել է, և սկսվել է ապահարզանի գործընթացը, որն ավարտվել է մեկ տարի անց։ 2019 թվականին Բենոիսթը հայտարարել է, որ նախկինում իր զուգընկերոջ կողմից եղել է ընտանեկան բռնության զոհ, սակայն նրա անունը չի տվել (դա կասկածներ է առաջացրել, որ դերասանուհին նկատի ուներ նախկին ամուսնու հետ հարաբերությունները)։


== Ֆիլմագրություն ==


== Մրցանակներ և անվանակարգեր ==


== Ծանոթագրություններ ==